Kind se oorskot op plaas gevindDaar is Woensdag op die liggaam afgekom. (Foto: IPSS Medical Rescue/Facebook) IPSS Medical Rescue het Woensdag op die oorskot van ŉ kind afgekom wat vermoedelik sedert Desember vermis word. Die noodreddingsdiens het in ŉ kort verklaring gesê ŉ plaaslike boer van Glendale in KwaZulu-Natal het die span die oggend ontbied nadat hy op iets afgekom het wat soos ŉ liggaam lyk. “By die aankoms van IPSS se span is daar vinnig vasgestel dat dit wel die liggaam van ŉ jong kind is,” sê die reddingsdiens. “Die gebied is vinnig afgesper terwyl daar op die Suid-Afrikaanse Polisiediens (SAPD) gewag is.” Konst. Thenjiswa Ngcobo, polisiewoordvoerder, het aan Maroela Media bevestig dat die polisie ŉ ondersoek na die bevindinge van stapel gestuur het. Die identiteit van die jong slagoffer is in hierdie stadium nog onbekend, maar vermoedens bestaan dat dit die liggaam van ŉ kleuter is wat al ŉ maand gelede as vermis aangemeld is. ŉ Geregtelike doodsondersoek is van stapel gestuur in ŉ poging om die oorskot te identifiseer. IPSS het intussen die betrokke boer bedank vir sy samewerking in die saak.